Christina Olumeko (ALT), 2024-05-21:
Tak for ordet.
Vi har i Alternativet og Radikale Venstre fremsat et lignende forslag tilbage i 2019, og forslaget er ikke blevet mindre relevant siden 2019.
Men netop i år er alligevel et særligt år for demokratiet – i 2024 skal over 60 lande afholde valg for deres befolkninger, og det betyder, at ved årets afslutning vil halvdelen af verdens befolkning have afgivet deres stemme til et valg.
Det burde jo være et sundhedstegn for demokratiet, for er det ikke det, vi bygger vores demokrati på?
Er det ikke sådan, vi har defineret det?
Måske teoretisk, men i praksis er demokrati noget, vi gør hver eneste dag, og valg er langtfra den eneste måde, hvorpå borgerne oplever, at deres interesser bliver varetaget på bedst mulig vis.
Det kommer til udtryk i den dalende tillid, især til politikere, både ude i verden, men også herhjemme.
At tilliden til politikere ligger på niveau med tilliden til brugtvognsforhandlere, er nærmest blevet en kliché, noget, vi siger uden at overveje, hvad det egentlig betyder.
Samtidig bliver vi ved med at hylde vores demokrati i Danmark.
Og demokratiet er stærkt her sammenlignet med i andre lande, men vi ser jo også i Danmark bekymrende tegn.
Jeg synes, at debatten her i dag er udtryk for, at vi stadig har det med at tage demokratiet for givet, og det må vi ikke, for gør vi det, begår vi jo samme fejl som dem, vi ser at lande som USA og Polen har begået.
Demokrati beror på, at der er tillid mellem befolkningen og de folkevalgte, og jeg tror, det er på tide, at vi tager den dalende tillid alvorligt og også ser det for, hvad det er, altså et problem, men også en langsigtet trussel for demokratiet.
Og det er et problem og en trussel, som på sigt kan have enorme konsekvenser.
Ud over at tilliden stille og roligt svinder ind, er der også færre og færre borgere, der melder sig ind i politiske partier.
Jeg har til gengæld svært ved at høre løsninger på det.
Jeg ved godt, at det er svært at konkludere sådan en direkte sammenhæng i, at når der i dag er 2 pct. af befolkningen, der er medlem af et parti, så er det det, der har gjort, at demokratiet ikke fungerer.
Men vi bliver nødt til at spørge os selv: Er det den rigtige måde, vi gør det på lige nu?
Er partierne den bedste og eneste måde at repræsentere sig på i vores demokrati?
Kan vi ikke gøre det bedre?
Måske er tiden ved at løbe fra, at partierne er den eneste platform, som danskerne kan blive repræsenteret på.
Vi skal tænke nyt, og det har vi gjort før, for som flere af jer har nævnt, indførte vi jo borgerforslag i Folketinget i 2018.
Vi tager det for givet, og det er vi rigtig stolte af i Alternativet – og i Radikale Venstre, skal jeg huske at sige.
For selv om det ikke er alle forslag, der reelt bliver ført ud i livet, så er det borgernes direkte megafon til os, der sidder herinde bag det, der kan opleves som tykke mure.
Og jeg synes personligt, at vi har haft nogle gode debatter på baggrund af borgerforslag, og nogle af dem har jo ført til ny politik.
Det er egentlig bare derfor, at vi i Alternativet og Radikale Venstre foreslår noget så harmløst som et 3-årigt forsøg med borgerting i Danmark.
Vi tror på, at det er en god måde at teste det deliberative demokrati, også selv om Det Konservative Folkeparti synes, det ord lyder lidt farligt.
Men helt konkret er det jo faktisk bare, at vi forsøger det, som kommunerne og regionerne og mange andre lande allerede har forsøgt, nemlig at vi nedsætter en repræsentativt udvalgt del af befolkningen, der bliver udvalgt gennem stratificeret lodtrækning, og så får de lov til at debattere en række emner sammen og komme med anbefalinger.
Det gode ved borgerting er, at vi får meget bedre repræsentativitet end det, vi har i Folketinget i dag, og så tror vi også på, at borgertinget kan hjælpe os med at løse nogle svære dilemmaer og problemstillinger, og deres rådgivning skal tages seriøst i behandlingen af lovforslag i det politiske system.
Vi tror på, at vi med borgerting kan styrke borgernes oplevelse af repræsentation og viden i det politiske system.
Vi tror også på, at vi med borgerting kan få visionære idéer, som langt overgår det, som vi i Folketinget kan finde på.
Opfindsomhed, tillid og lyst til demokratiet – borgertinget kan meget.
Men vi er også ydmyge i Radikale Venstre og Alternativet.
Vi foreslår bare et forsøg, så vi kan gøre os nogle erfaringer.
Hvad er der at tabe?
Eller rettere sagt: Hvad er der at vinde?
Forhåbentlig et stærkt demokrati.
Derfor ærgrer vi os også over, at vi fra Folketingets side kigger så bekymrede på det her forslag, for det er faktisk bare et forsøg.
Så kan vi gøre os nogle erfaringer.
Vi prøvede med klimaborgertinget; vi kan gøre det igen.
Og derfor håber jeg, at vi i Folketinget i den her valgperiode vil tage nogle skridt, når vi udvikler vores demokrati.
For vi skal udvikle det, ellers begår vi de fejl, som andre lande allerede er i gang med at begå.
Tak for ordet.